Tarybos Reglamentas (EB) Nr. 120/202
2002 m. sausio 21 d.
iš dalies pakeičiantis Reglamentą (EB) Nr. 2793/1999 dėl vyno tarifinių kvotų patikslinimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1) 1991 m. liepos 29 d. Sprendimu 1999/753/EB [1] Taryba patvirtino Laikinąjį susitarimą dėl prekybos, plėtros ir bendradarbiavimo tarp Europos Bendrijos bei jos valstybių narių ir Pietų Afrikos Respublikos (toliau - PPB susitarimas) [2]. PPB susitarimas laikinai buvo taikomas nuo 2000 m. sausio 1 d.
(2) PPB susitarimo X priede pateikiamas apsikeitimas raštais tarp Europos bendrijos ir Pietų Afrikos Respublikos dėl 32 milijonų litrų Pietų Afrikos vyno, importuojamo buteliuose, metinės tarifinės kvotos be muito nustatymo. 1999 m. gruodžio 17 d. Tarybos reglamente (EB) Nr. 2793/1999 dėl tam tikrų Europos bendrijos ir Pietų Afrikos Respublikos prekybos, plėtros ir bendradarbiavimo susitarimo taikymo procedūrų [3], pirmiau nurodytos tarifinės kvotos taikymas vynui atidedamas iki atitinkamų Europos bendrijos ir Pietų Afrikos Respublikos susitarimų dėl prekybos atitinkamai vynu ir alkoholiniais gėrimais įsigaliojimo.
(3) Sprendimu 2002/51/EB [4] Taryba Bendrijos vardu patvirtino Europos bendrijos ir Pietų Afrikos Respublikos susitarimą dėl prekybos vynu. Be to, Taryba Sprendimu 2002/55/EB [5] patvirtino Europos bendrijos ir Pietų Afrikos Respublikos Susitarimą pasikeičiant raštais dėl prekybos vynu, iš dalies pakeičiantį tarifinę kvotą buteliuose importuojamam vynui, numatytam PPB susitarimo X priede.
(4) Dėl to Reglamentą (EB) Nr. 2793/1999 reikėtų atitinkamai iš dalies pakeisti,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 2793/1999 priedas iš dalies keičiamas taip:
Penktojoje skiltyje po pavadinimu
"Metinės tarifinės kvotos dydis ir metinis didinimo koeficientas"
eilės numeriu 09.1825 pažymėtas įrašas pakeičiamas taip:
"35300000 litrų
(ž.ū.m. 3 %) [4] 2002-2011 m. prie pagrindinio metinės kvotos kiekio kasmet turi būti pridedamas nustatytas 6720000 litrų kiekis. Metinis didinimo koeficientas turi būti taikomas nuo 2003 m. tik pagrindiniam 35300000 litrų pagrindinės kvotos kiekiui.".
2 straipsnis
Šis reglamentas įsigalioja kitą dieną nuo jo paskelbimo Europos Bendrijų oficialiajame leidinyje.
Jis taikomas nuo 2002 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. sausio 21 d.